Virallinen lehti nro C 341 , 09/11/1998 s. 0148



A4-0354/98 Päätöslauselma ydinvoimalaitosten ja muiden ydinlaitosten käytöstä poistamisesta Euroopassa Euroopan parlamentti, joka - ottaa huomioon työjärjestyksensä 148 artiklan, - ottaa huomioon tutkimusta, teknologista kehittämistä ja energia-asioita käsittelevän valiokunnan mietinnön (A4-0354/98), A. ottaa huomioon, että seuraavan vuosikymmenen aikana huomattava määrä Euroopan unionin alueella sijaitsevista ydinlaitoksista saavuttaa käyttöikänsä takarajan ja ne on poistettava käytöstä, B. katsoo, että voimakkaasti säteilevän jätteen loppuvarastointia koskevaa ongelmaa ei ole ratkaistu, C. katsoo, että kansalaisten terveyden ennalta ehkäisevä suojelu on kaikkia muita tavoitteita tärkeämpi, D. ottaa huomioon, että ydinlaitosten käytöstä poistamisesta on useissa Euroopan unionin jäsenvaltioissa nopeasti kehittymässä merkittävä teollisen toiminnan ala, E. ottaa huomioon, että tähän kehitykseen on myötävaikuttanut käytöstä poistamisen tutkimukselle Euroopan unionin TTK-ohjelmien puitteissa annettu tuki, F. ottaa huomioon, että teollisuus ja komissio ovat kehittäneet käytöstä poistamisen strategioita ja purkamismenetelmiä yli 20 vuoden ajan, G. ottaa huomioon, että yhteisön jatkuvat pyrkimykset ydinlaitosten käytöstä poistamista koskevien Euroopan unionin TTK-ohjelmien edistämiseksi ovat viimeisten kahden vuosikymmenen aikana johtaneet korkeatasoisen eurooppalaisen asiantuntemuksen kehittymiseen, H. ottaa huomioon, että ydinvoimaloiden käytöstä poistamisessa jää jäljelle keskivahvasti ja heikosti säteilevää radioaktiivista jätettä (rakenneosat), joka eroaa huomattavasti tämänhetkisistä (pääosin lääketieteeseen liittyvistä) jätteistä, I. ottaa huomioon, että erilaisista rakentamisparametreistä ja ydinlaitostyypeistä johtuen käytöstä poistamisen tekniikat on kehitetty erikseen kullekin laitostyypille, minkä vuoksi tekniikoiden harmonisointi on vaikeaa, J. ottaa huomioon, että valtion omistamat ja yksityiset ydinvoimayhtiöt ovat kehittäneet erilaiset rahoitusmekanismit käytöstä poistamista varten, K. ottaa huomioon sähkön sisämarkkinoita koskevista yhteisistä säännöistä annetun Euroopan parlamentin ja neuvoston direktiivin 96/92/EY ((EYVL L 27, 30.1.1997, s. 20.)) ja erityisesti sen säännökset kirjanpidon avoimuudesta, L. ottaa huomioon, että käytöstä poistamisen rahoitusta koskevaa selkeää EU:n suositusta ei ole olemassa, M. ottaa huomioon, että ydinlaitosten käytöstä poistamisella on väistämättä huomattavia sosioekonomisia vaikutuksia paikalliseen väestöön, N. ottaa huomioon, että ydinlaitosten käytöstä poistamista koskevan tiedon rajoitettu saatavuus vaikuttaa epäsuotuisasti yleiseen mielipiteeseen, O. ottaa huomioon, että käytöstä poistamisen ja radioaktiivisen jätteen loppusijoituksen sosiaalinen hyväksyntä on ennakkoehtona ydinvoiman kehittämiselle tulevaisuudessa, P. ottaa huomioon, että yleisön luottamus käytöstä poistamisen menettelyihin ja tekniikkaan kasvaa, jos niitä esitellään ja niistä keskustellaan avoimesti, Q. katsoo, että turvattu energian saatavuus on elintärkeää teollisen kehityksen, kansainvälisen kilpailukyvyn sekä ympäristönsuojelun kannalta, R. katsoo, että EU:n laajentuminen tulevaisuudessa lisää käytöstäpoistotoimien kysyntää, S. katsoo, että ydinlaitosten sulkeminen ja käytöstä poistaminen poliittisista syistä, ennen niiden käyttöiän täyttymistä, ei ole taloudellisesti perusteltua ja johtaa kansalaisten ja veronmaksajien verotaakan kasvamiseen; 1. Suhtautuu myönteisesti komission pyrkimyksiin ydinvoimaloiden käytöstä poistamista koskevan tutkimuksen alueella, mutta muistuttaa, että tämä ei saa poistaa ydinvoimaloita käyttäviltä yrityksiltä velvollisuutta harjoittaa tutkimusta omalla kustannuksellaan; 2. Painottaa, että ydintekniikkaa käyttävien laitosten mahdollinen käytöstäpoisto kuuluu laitosten käyttäjien ja jäsenvaltioiden toimivaltaan ja on näiden vastuulla; 3. Kehottaa komissiota ryhtymään toimiin sen korkean asiantuntemustason ylläpitämiseksi, joka EU:lla on ydinvoimaloiden käytöstä poistamisesta; 4. Vaatii kehitettäväksi käytöstä poistamisen tekniikat, jotka vastaavat perusnormien vahvistamisesta työntekijöiden ja väestön terveyden suojelemiseksi ionisoivasta säteilystä aiheutuvilta vaaroilta annetussa direktiivissä 96/29/Euratom asetettuja tiukimpia vaatimuksia ((EYVL L 159, 29.6.1996, s. 1.)); 5. Kehottaa komissiota lisätoimiin ydinlaitosten käytöstäpoistoa koskevissa TTK-ohjelmissa saatujen tutkimustulosten levittämiseksi ja edelleen välittämiseksi, mukaan lukien Keski- ja Itä-Euroopan maat; 6. Tähdentää, että on tärkeää antaa Keski- ja Itä-Euroopan maille pitkäaikaista teknistä apua, joka koskee ydinlaitosten käytöstä poistamista; 7. Painottaa tarvetta avoimuuden lisäämiseen ja tiiviimpään yhteistyöhön kaikkien ydintutkimukseen ja ydinlaitosten käytöstä poistamiseen liittyvien osapuolten kanssa (teollisuus, hallitusten virastot, tutkimuskeskukset jne.) käyttämällä hyväksi Euroopan unionin TTK-ohjelmien onnistuneesti toteutetuista hankkeista saatuja kokemuksia, jotta yhteydenpito kansalaisiin ja TTK-tulosten seuranta tehostuvat; 8. Kehottaa komissiota parantamaan kansalaisten tietämystä ja käsitystä kysymyksistä, jotka liittyvät ydinvoimaloiden käytöstä poistamiseen, sekä tietämystä näiden kysymysten sosiaalisista, taloudellisista ja ympäristöön liittyvistä vaikutuksista; 9. Kehottaa ydinteollisuutta omaksumaan aktiivisen roolin koulutus- ja tiedotuskysymyksissä, joilla parannetaan kansalaisten tietoisuutta käytön lopettamisesta; 10. Kehottaa komissiota tutkimaan taloudellisia periaatteita ja menetelmiä varojen keräämiseksi käytön lopettamiseksi Länsi-Euroopassa ja selvittämään, miten menetelmiä voitaisiin soveltaa Keski- ja Itä-Euroopan maissa niin, että samalla noudatetaan tiukasti edellä mainitun direktiivin 96/92/EY säännöksiä; 11. Kehottaa komissiota kehittämään edelleen yhteydenpitoaan kansalaisiin ydinvoiman tutkimusta koskevien Euroopan unionin TKK-ohjelmien ja erityisesti käytöstä poistamisen suhteen; 12. Vaatii parantamaan avoimuutta kansalaisia kohtaan helpottamalla merkittävästi tutkimustulosten saantia; 13. Suosittelee, että tieteelliselle asiantuntemukselle, todellisten kustannusten luotettavalle taloudelliselle arvioinnille ja selkeille tieteellisille todisteille on aina annettava arvoa, ennen kuin tehdään ydinvoimaloiden toimintaa tai sulkemista koskevia päätöksiä; 14. Kehottaa komissiota toteuttamaan tutkimuksen ydinvoimaloiden jäljellä olevasta käyttöiästä ja ottamaan siinä huomioon niiden käyttöiän pidentymisen 50 - 60 vuoteen, kuten Yhdysvalloissa tapahtunut kehitys osoittaa, sekä tutkimaan tarvittavia teknisiä parannuksia, jotta nykyisten laitosten käyttöä voitaisiin jatkaa tulevaisuudessa; 15. Kehottaa neuvostoa ja komissiota edistämään Euroopassa olevien vaarallisten ydinvoimalaitosten sulkemista; 16. Ottaa huomioon, että erilaiset järjestelmät edellyttävät erilaisia käytöstäpoistotekniikoita, ja että niin välittömällä purkamisella kuin vaiheittaisella käytöstä poistamisellakin on omat huomattavat etunsa; päätöksissä tulee ottaa huomioon etenkin työntekijöiden ja väestön säteilyaltistus kutakin menetelmää käytettäessä; 17. Huomauttaa, että erityyppisen radioaktiivisen jätteen ja saastumattoman materiaalin sekoittamista on syytä välttää; 18. Kehottaa komissiota tutkimaan mahdollisuutta vähentää radioaktiiviseksi luokiteltavan jätteen määrää, selvittämään mahdollisuutta määrittää menetelmiä, joilla osa näistä jätteistä voitaisiin jättää luokittelematta vähäisen radioaktiivisuuden vuoksi, ja tutkimaan laitosten käytön lopettamisen yhteydessä saatavan materiaalin jälleenkäyttömahdollisuuksia; 19. Kehottaa komissiota tutkimaan mahdollisuutta vähentää käytön lopettamisen kustannuksia Euroopassa ja pienentää lopullisen jätteen määrää kierrätyksellä ja käytön lopettamisesta syntyvien materiaalien hyödyntämisellä; 20. Suhtautuu myönteisesti komission aikomukseen julkaista tiedonanto ydinvoimaloiden käytöstä poistamisesta ja kehottaa komissiota selvittämään tässä tiedonannossa, mitä oikeudellisia määräyksiä (yhteisön säännöstö) uusien jäsenvaltioiden tulee ottaa huomioon ydintekniikkaa käyttävien laitosten rakentamisessa, käytössä ja niiden käytön mahdollisessa lopettamisessa sekä ydinpolttoaineen kierron eri vaiheissa; 21. Ottaa huomioon, että ydinvoimaloita purettaessa syntyy paljon hyvin heikosti radioaktiivista materiaalia ja että radioaktiivisuuden valvonnan alaan jo kuuluneita aineita ei saa tuoda takaisin valvomattomaan kiertoon, ja ehdottaa määritettäväksi uutta jäteluokkaa («hyvin heikosti radioaktiivinen jäte»), jolle kehitetään jätehuolto- ja loppuvarastointimenetelmät Ranskassa sovellettavan mallin mukaisesti; 22. Kehottaa puhemiestään välittämään tämän päätöslauselman komissiolle ja neuvostolle.